钦定古今图书集成/明伦汇编/氏族典/第161卷 > 韩忠彦
## 钦定古今图书集成/明伦汇编/氏族典/第161卷 > 韩忠彦

按《宋史韩琦传》：“琦子忠彦，字师朴，少以父任为将作
监簿，复举进士。琦罢政，忠彦以秘书丞召试馆职，除
校理，同知太常礼院，为开封府判官、三司盐铁判官，
出通判永宁军，召还为户部判官。琦薨，服除，为直龙
图阁，擢天章阁待制，知瀛州。会遣使贺辽主生辰，忠
彦遂以给事中使辽，拜礼部尚书，以枢密直学士知”
定州。元祐中，召为户部尚书，擢尚书左丞。弟嘉彦尚
主，改同知枢密院事，迁知院事，以观文殿学士知真
定府，移定州。忠彦在西府，以用兵西方非是，愿以所
取之地弃还之，以息民力。至是，言者以为言，降资政
殿学士，改知大名府。徽宗即位，以吏部尚书召，拜门
下侍郎。逾月，拜尚书右仆射兼中书侍郎，进左仆射，
封仪国公。而曾布为右相，多不协，言事者助布排忠
彦，以观文殿大学士知大名府。又以钦圣欲复废后
为忠彦罪，再降太中大夫、怀州居住。又论“忠彦在相位，不应弃湟州”，谪崇信军节度副使，又谪磁州团练
副使，复太中大夫，遂以宣奉大夫致仕，卒。子治。